“กลุ่มซีพี” เผยรง.หน้ากากอนามัยคืบหน้า 80% เตรียมนำเข้าเครื่องจักรจากจีนสัปดาห์นี้
“กลุ่มซีพี” เผยรง.หน้ากากอนามัยคืบหน้า 80% เตรียมนำเข้าเครื่องจักรจากจีนสัปดาห์นี้
7 เม.ย. 2563

ผู้สื่อข่าวรายงานว่า เครือเจริญโภคภัณฑ์ หรือกลุ่มซีพี แจ้งว่าหลังจากที่ นายธนินท์ เจียรวนนท์ ประธานอาวุโส ประกาศสร้างโรงงานผลิตหน้ากากอนามัยฟรีเพื่อบุคลากรทางการแพทย์และเพื่อคนไทย หลังจากผ่านมา 3 สัปดาห์ โรงงานหน้ากากมีความพร้อมแล้วกว่า 80% ซึ่งขณะนี้เข้าสู่สัปดาห์ที่ 4 เป็นการเกาะติดการนำเข้าเครื่องจักร เพื่อผลิตหน้ากากอนามัย โดยเครื่องจักรได้มาถึงสนามบินสุวรรณภูมิ เมื่อค่ำวันที่ 5 เม.ย.ที่ผ่านมา
โดยการนำเข้าเครื่องจักรของกลุ่มซีพี เป็นเครื่องจักรแบบอัตโนมัติ โดยสามารถผลิตหน้ากากได้เครื่องละ 50,000 ชิ้น/วัน โดยซีพีได้นำเข้าเครื่องจักรเครื่องแรกมาถึงประเทศไทยแล้ว โดยสายการบิน YG 9021 ขนส่งสินค้ามาจากประทศจีน และเครื่องจักรเครื่องที่ 2 คาดว่าจะพร้อมในการนำเข้าจากประเทศจีนในวันที่ 9 เม.ย.นี้ โดยต้องตรวจสอบเที่ยวบินอีกครั้ง เพราะมีความเข้มงวด และมีมาตรการที่ต้องปรับเปลี่ยนตลอดเวลาในช่วงวิกฤตการณ์โควิด-19 โดยกำลังการผลิตของโรงงานซีพีหน้ากากอนามัยฟรี หลังติดตั้งเครื่องจักรทั้ง 2 เครื่องแล้วเสร็จ จะอยู่ที่ 1 แสนชิ้น/วัน หรือ 3 ล้านชิ้น/เดือน
ขณะที่ช่วง 3 สัปดาห์ที่ผ่านมา ซีพีเร่งสร้างโรงงาน พร้อมห้องปลอดเชื้อที่คืบหน้ากว่า 80% แล้ว ในวันนี้เครื่องจักรอัตโนมัติสำหรับผลิตหน้ากากได้ถูกนำออกจากสนามบินสุวรรณภูมิ และเดินทางไปยังโรงงาน เพื่อประกอบและทดสอบในขั้นตอนถัดไป โดยจะใช้กระบวนการเทเลคอนเฟอเรนซ์เพื่อติดต่อกับผู้เชี่ยวชาญจากต่างประเทศในการติดตั้งและปรับแต่งเครื่องจักรต่อไป
ทั้งนี้ ในช่วงเวลานี้เป็นช่วงเวลาที่แต่ประเทศได้เพิ่มความเข้มขวดของมาตรการเข้าออกประเทศ ทำให้กระบวนการนำเข้า มีความซับซ้อนมากขึ้น ส่งผลให้ซีพีต้องปรับแผนเพื่อให้เข้ากับสถานการณ์ที่ปรับเปลี่ยนตลอดเวลา โดยขนส่งเครื่องจักร จากเมืองสู่เมือง จากรถบรรทุก สู่เครื่องบิน ผ่านหลายเมือง จนในที่สุดความพยายามก็ทำได้สำเร็จ จนสามารถนำเครื่องจักรเข้ามาได้ในวันนี้
 